
PËR PËRCAKTIMIN E MËNYRAVE, FORMAVE, KRITEREVEDHE RREGULLAVE PËR ORGANIZIMIN E LOJËRAVE TË FATIT PROMOCIONALE

Në mbështetje të nenit 100 të Kushtetutës dhe të neneve 17, pika 5, e 70, pika 5, të ligjit nr. 155/2015, “Për lojërat e fatit në Republikën e Shqipërisë”, me propozimin e ministrit të Financave, Këshilli i Ministrave

[bookmark: _GoBack]VENDOSI:

I. FORMAT DHE RREGULLAT PËR ORGANIZIMIN E LOJËRAVE TË FATIT PROMOCIONALE
1. Lojërat e fatit promocionale mund të organizohen nga subjekte publike ose private, të cilat kërkojnë të promovojnë produkte apo shërbime të biznesit/veprimtarisë së tyre, duke i ofruar fituesit të lojës një çmim/bonus të caktuar në mjete monetare ose në ndonjë formë tjetër shpërblimi.
2. Subjekteve, të cilat kanë objekt të veprimtarisë së tyre organizimin e lojërave të fatit, nuk u lejohet të organizojnë lojëra fati promocionale.
3. Për të siguruar pjesëmarrjen në lojë, në varësi të formës së organizimit të lojës së fatit promocionale, personat e interesuar mund të parapaguajnë një shumë të caktuar në mjete monetare ose në ndonjë formë tjetër pagese, në mënyrë të drejtpërdrejtë ose të tërthortë.
4. Lojërat e fatit promocionale mund të organizohen nga organizatorët nëpërmjet formave të mëposhtme:
a) Duke ofruar falas produktin/shërbimin që do të promovohet;
b) Duke ofruar produktin/shërbimin me çmimin e shitjes. Produkti mund të shoqërohet edhe me:
i)një kupon;
ii)një biletë;
iii)mundësinë për të gërvishtur në ambalazhin e produktit të blerë;
iv)çdo mënyrë tjetër, të parashikuar nga organizatori, por pa kosto të tjera shtesë për klientin. 
5. Pas përfundimit të lojës, organizatori shpall fituesit, të cilët shpërblehen me produkte në vlerë monetare ose shërbime.
6. Subjektet publike apo private mund të organizojnë lojë fati promocionale, vetëm pasi të jenë pajisur me autorizimin përkatës nga drejtori i Përgjithshëm i Autoritetit të Mbikëqyrjes së Lojërave të Fatit.
7. Për lojërat e fatit promocionale jepet autorizimi i posaçëm. Autorizimi është i vlefshëm nga data e fillimit të lojës e cila nuk duhet të fillojë më vonë se 30 (tridhjetë) ditë pas datës së marrjes së autorizimit dhe vlen vetëm për një lloj të caktuar loje promocionale.
8. Kohëzgjatja e lojës promocionale përcaktohet me autorizim, bazuar në kërkesën e organizatorit të lojës, dhe miratohet nga Autoriteti i Mbikëqyrjes së Lojërave të Fatit (këtu e më poshtë referuar si AMLF), në varësi të llojit dhe formës së lojës promocionale, që do të organizohet.
9. Për marrjen e autorizimit, subjekti duhet të paraqesë pranë AMLF-së dokumentacionin e mëposhtëm:
a) Kërkesën me shkrim, ku të evidentohen të dhënat e subjektit, objekti i veprimtarisë së tij dhe një përshkrim i shkurtër i lojës, që do të organizohet;
b) Ekstraktin e Qendrës Kombëtare të Biznesit, ku të vërtetohet se shoqëria është me status aktiv;
c) Vërtetim që shoqëria nuk është në procedura likuidimi dhe/ose falimentimi;
ç) Certifikatën e regjistrimit me numrin unik të identifikimit;
d) Vërtetim nga organi tatimor për shlyerjen e detyrimeve tatimore;
dh) Rregulloren në të cilën të jenë të parashikuara në mënyrë të detajuar mënyra e organizimit të lojës promocionale, kriteret që duhet të plotësojnë fituesit dhe çdo element tjetër që gjykohet i nevojshëm nga organizatori.
Përveç certifikatës së regjistrimit me NIUS-in, kriteret e sipërpërmendura vërtetohen nëpërmjet dokumenteve të lëshuara brenda 3 (tre) muajve të fundit nga data e miratimit/lëshimit të tyre nga organet përgjegjëse shtetërore dhe që duhet të jenë origjinale apo kopje të noterizuara.
10. Pas miratimit, AMLF-ja i përcjell një kopje të autorizimit organit tatimor, në juridiksionin e të cilit ndodhet subjekti organizator i lojës promocionale.
11. AMLF-ja merr në shqyrtim dhe vendos miratimin ose refuzimin e autorizimit brenda 20 (njëzet) ditëve pune nga data e paraqitjes së kërkesës së subjektit pranë AMLF-së.
12. Në rast mosplotësimi të njërit prej kushteve për pajisjen me autorizim sipas pikës 9, të këtij kreu, AMLF-ja vendos refuzimin e autorizimit, duke dhënë dhe arsyet përkatëse për këtë vendim. 
13. Përveç sa më sipër, subjektet tregtare që organizojnë lojëra fati promocionale zbatojnë dispozitat e ligjit nr. 9902, datë 17.4.2008, “Për mbrojtjen e konsumatorit”, të ndryshuar, lidhur me ndalimin e praktikave tregtare të padrejta, të lidhura me kategorinë e lojërave të fatit promocionale.
II. MËNYRA DHE KRITERET E ORGANIZIMIT TË LOJËRAVE TË FATIT PROMOCIONALE
1. Mënyra e organizimit të lojës promocionale përcaktohet nga organizatori në rregulloren e lojës.
2. Kriteret, që duhet të plotësojë pjesëmarrësi në lojë, përcaktohen nga organizatori në rregulloren e lojës.
3. Rregullorja e lojës duhet të përmbajë këto të dhëna të detyrueshme për:
a) llojine lojës promocionale, që do të organizohet;
b) kohëzgjatjen e lojës, sipas parashikimit të organizatorit;
c) numrin dhe mënyrën e shpërblimit të fituesve;
ç)	vlerën monetare/çmimin, me dhe pa TVSH, që duhet të paguajë pjesëmarrësi në lojë, apo format e tjera të pagesës, në varësi të mënyrës së organizimit të lojës, në përputhje me përcaktimin e shkronjave “a” e “b”, të kësaj pike;
d) çmimin/bonusin që ofron organizatori i lojës, të konvertuar edhe në vlerë monetare;
dh) numrin e parashikuar të pjesëmarrësve në lojë;
e) pjesëmarrësit që kanë të drejtë të marrin pjesë në lojë;
ë)	mënyrën e përzgjedhjes së fituesve dhe vendin ku do të bëhet përzgjedhja; 
f) mënyrën e njoftimit të fituesve;
g) informacion të plotë dhe të saktë lidhur me mekanizmin e lojës promocionale.
 Organizatori mund të përfshijë në rregullore çdo të dhënë tjetër që vlerësohet e nevojshme nga ana e tij.
4. Pjesëmarrësit në lojë duhet të jenë persona të identifikueshëm nga organizatori i lojës dhe detyrohen që në çastin e marrjes së çmimit të paraqesin pranë organizatorit të lojës dokumentin identifikues, kartë identiteti ose pasaportë.
5. Për kategoritë e lojërave promocionale, të përcaktuara më poshtë, organizatori, në varësi të llojit të lojës, duhet të plotësojë kriteret e mëposhtme:
a)Për lojën promocionale me anë të mesazheve (SMS), organizatori duhet të deklarojë për pjesëmarrësit në lojë informacionin e mëposhtëm: 
i)Koston e një mesazhi telefonik, me ose pa TVSH, e cila nuk mund të kalojë vlerën 100 (njëqind) lekë me TVSH;
ii)numrin, ku duhet të dërgohet mesazhi;
iii)operatorin, që do të ofrojë shërbimin.
b) Për lojën promocionale me telefonata, organizatori duhet të deklarojë për pjesëmarrësit në lojë informacionin e mëposhtëm:
i)koston e një telefonate, me ose pa TVSH, e cila nuk mund të jetë më e lartë se 200 (dyqind) lekë/telefonata, pa TVSH;
ii)numrin, ku duhet të dërgohet;
iii)operatorin, që ofron shërbimin.
Të dhënat e parashikuara në shkronjat “a” dhe “b”, të kësaj pike, janë pjesë e rregullores së lojës.
c) Fituesit e çmimeve të ofruara përzgjidhen sipas mënyrës/ave, që detyrimisht përmbajnë elementin rastësor.
ç)	Për marrjen e autorizimit, subjekti duhet të paguajë paraprakisht tarifën prej 200 000 (dyqind mijë) lekësh. Në rast refuzimi të autorizimit, shuma e paguar është e kthyeshme nga AMLF-ja, brenda 20 (njëzet) ditëve pune nga data e refuzimit të autorizimit.
Të ardhurat nga tarifa e pajisjes me autorizim për lojë promocionale fati derdhen 100 për qind në buxhetin e shtetit.
d) Çmimi/bonusi i ofruar nga organizatori i lojës së fatit, i konvertuar në vlerë monetare, nuk duhet të jetë më i vogël se 80 për qind e shumës së akumuluar prej pjesëmarrësve në lojë për lojërat e organizuara nëpërmjet mesazheve (SMS) apo të telefonatave.
dh) Për tipat e tjerë të lojërave promocionale, organizatori duhet të deklarojë në rregulloren e lojës së fatit çmimin, që do të ofrojë, të konvertuar edhe në vlerë monetare.
e) Tërheqja e çmimit bëhet në kohën, vendin dhe mënyrën e publikuar nga organizatori. Në çastin e hedhjes së shorteut dhe ndarjes së çmimeve merr pjesë një përfaqësues nga AMLF-ja dhe një përfaqësues nga organi tatimor, ku subjekti është i regjistruar, të cilët mbajnë procesverbalin përkatës dhe e depozitojnë në institucionin të cilin përfaqësojnë. 
ë)	Organizatori i lojës, 20 (njëzet) ditë përpara datës së ndarjes së çmimeve, duhet të depozitojë pranë Autoritetit të Mbikëqyrjes së Lojërave të Fatit dhe organit tatimor ku subjekti është i regjistruar njoftimin për datën dhe orën e ndarjes së çmimeve.
f) Titullarët e organeve të parashikuara në pikën 10, të këtij kreu, pajisin me autorizim përfaqësuesit e tyre për të asistuar në ndarjen e çmimeve. Në rast mosparaqitjeje pa shkaqe të arsyeshme të përfaqësuesve të autorizuar gjatë ndarjes së çmimeve në rast depozitimi të kërkesës, organizatori informon titullarin e organit përkatës dhe vijon me procesin e ndarjes së çmimeve. 
g) Në rast se organizatori kryen ndarjen e çmimeve pa njoftuar organet e parashikuara në pikën 10, të këtij kreu, organizatorit i hiqet e drejta për pajisje me autorizim, për një periudhë 3-vjeçare, pas përfundimit të afatit të autorizimit të lëshuar.
gj) Organizatori i lojës duhet të ruajë, për një periudhë jo më pak se 6 (gjashtë) vjet nga data e përfundimit të lojës, të gjithë dokumentacionin e përdorur për organizimin e lojës promocionale të fatit, konkretisht, por pa u kufizuar në: mënyrën e zhvillimit të lojës, numrin e pjesëmarrësve, çmimet e shpërndara, emrat dhe adresat e fituesve.
III. DISPOZITA TË FUNDIT
1. Autoriteti i Mbikëqyrjes së Lojërave të Fatit raporton pranë ministrit të Financave brenda tremujorit të parë të çdo viti dhe sa herë që kërkohet prej tij për çështjet e lidhura me zbatimin e këtij vendimi. 
2. Ngarkohen Autoritetit i Mbikëqyrjes së Lojërave të Fatit, strukturat e kontrollit të Drejtorisë së Përgjithshme të Tatimeve dhe drejtorive rajonale tatimore dhe organizatorët e lojërave të fatit promocionale për zbatimin e këtij vendimi.
3. Vendimi nr. 770, datë 15.7.2009, i Këshillit të Ministrave, “Për përcaktimin e mënyrave, të formave, kritereve dhe të rregullave shtesë për organizimin e lojërave të fatit promocionale”, shfuqizohet.
Ky vendim hyn në fuqi pas botimit në Fletoren Zyrtare. 

